На основу Закона о потврђивању споразума о зајму (Пројекат „Чиста енергија и енергетска ефикасности за грађане у Србији“) између Републике Србије и Међународне банке за обнову и развој („Службени гласник РС - Међународни уговориˮ, број 6/22), Уговора о суфинансирању програма енергетске санације породичних кућа и станова који спроводи општина Љубовија, члана 18. Правилника о суфинансирању мера енергетске санације, породичних кућа и станова у оквиру пројекта „Чиста енергија и енергетска ефикасности за грађане у Србији“, Јавног позива за учешће директних корисника (привредних субјеката) у спровођењу мера енергетске санације породичних кућа и станова на територији општине Љубовија бр. 06-264/2023-02 и Одлуке Општинског већа општине Љубовија бр. 06-415/2024-02 од 02.08.2024. године о расписивању Јавног позива за доделу бесповратних средстава домаћинствима за суфинансирање мера енергетске санације породичних кућа и станова, Општинско веће општине Љубовија дана 02.08.2024. године расписује

**ЈАВНИ ПОЗИВ**

**за доделу бесповратних средстава домаћинствима за суфинансирање мера енергетске санације породичних кућа и станова на територији општине Љубовија за 2024. годину**

У складу са чланом 18. Правилника расписује се Јавни позив за доделу бесповратних средстава домаћинствима за суфинансирање мера енергетске санације породичних кућа и станова на територији општине Љубовија за 2024. годину ( у даљем тексту: Јавни позив). Мере енергетске санације спроводе се кроз сарадњу са привредним субјектима који се баве производњом, услугама и радовима на енергетској санацији стамбених објеката.

Циљ спровођења мера енергетске санације породичних кућа и станова је унапређење енергетске ефикасности у стамбеном сектору и повећано коришћење обновљивих извора енергије у домаћинствима на територији општине Љубовија.

**I. ПРЕДМЕТ СУФИНАНСИРАЊA МЕРА ЕНЕРГЕТСКЕ САНАЦИЈЕ**

Предмет Јавног позива је спровођење следећих мера енергетске санације:

**1) замена спољних прозора и врата и других транспарентних елемената термичког омотача**

Ова мера обухвата и пратећу опрему за прозоре/врата, као што су окапнице, прозорске даске, ролетне, капци и др, као и пратеће грађевинске радове на демонтажи и правилној монтажи прозора/врата, као што је демонтажа старих прозора/врата и одвоз на депонију, правилна монтажа прозора, обрада око прозора/врата гипс-картон плочама, глетовање, обрада ивица и кречење око прозора/врата са унутрашње стране зида*.*

Критеријуми енергетске ефикасности морају да задовоље следеће минималне услове:

1) Спољна столарија са следећим минималним техничким карактеристикама (U-коефицијент пролаза топлоте):

- U≤ 1.3 W/m2К за комплетан прозор (када је атест рађен за цео склоп стакла и рама);

- U≤ 1.3 W/m2К за остакљење прозора и балконских врата (када је атест рађен за транспарентне површине);

- U≤ 1.3 W/m2К за профиле прозора и балконских врата (када је атест рађен за рам);

- U≤ 1.6 W/m2К за врата ка негрејаним просторима;

**2) постављања термичке изолације спољних зидова, подова на тлу и осталих делова термичког омотача према негрејаном простору**

У оквиру ове мере могуће је извршити набавку и уградњу материјала за термичку изолацију спољних зидова/подова са свим слојевима потребним за употребу као што су лепкови, рабиц мрежица, фолије, цементна кошуљица, хидроизолација, завршни слој зида или пода. Овом мером је неопходно испунити следеће критеријуме енергетске ефикасности:

- Минимална дебљина термичке изолације на спољним зидовима мора износити 10 cm, осим ако не постоји техничка могућност да се постави та дебљина изолације;

**3) постављања термичке изолације испод кровног покривача или таванице**

У оквиру ове мере могуће је извршити и уградњу и набавку материјала за термичку изолацију крова или таванице изнад грејаног простора, Ова мера може обухватити, у случају да је оштећен кровни покривач и хидроизолациони кровни систем, и грађевинске радове на замени хидроизолације и других слојева кровног покривача, као и лимарске радове, али не и радове на замени конструктивних елемената крова.

Овом мером је неопходно испунити следеће критеријуме енергетске ефикасности:

- Минимална дебљина термичке изолације крова или таванице изнад грејаног простора мора износити 20 cm, осим ако не постоји техничка могућност да се постави та дебљина изолације;

**4) замене постојећег грејача простора на чврсто гориво, течно гориво, природни гас\* или електричну енергију (котао или пећ) ефикаснијим котлом на\_гас**

У оквиру ове мере могуће је извршити замену постојећег грејача простора и набавку и инсталацију ефикаснијег котла на природни гас. Овом мером није предвиђено финансирање уградње гасне инсталације.

Овом мером је неопходно испунити следеће критеријуме енергетске ефикасности:

- Минимални степен корисности котла (грејача простора) који користи природни гас мора бити најмање 90%. Котао мора бити опремљен прописима предвиђеним функцијама сигурности и функцијом аутоматске регулације, као што је регулација температуре у разводном воду и слично;

НАПОМЕНА:

\*Могуће је извршити замену постојећег котла на природан гас који је уграђен у периоду дужем од 15 година од дана објављивања овог Јавног позива. Замена може бити извршена искључиво набавком и инсталацијом кондензационог котла на природни гас са минималним степеном корисности једнаким 100%.

**5) замене постојећег грејача простора на чврсто гориво, течно гориво или електричну енергију (котао или пећ) ефикаснијим котлом на биомасу**

У оквиру ове мере могуће је извршити замену постојећег грејача простора и набавку и инсталацију ефикаснијег котла на биомасу (дрвни пелет, брикет, сечка). У примени ове мере следећи критеријум енергетске ефикасности мора бити испуњен:

- Минимални степен корисности котла на биомасу (грејач простора) (дрвни пелет, брикет, сечка) мора бити најмање 85%. Котао мора бити опремљен прописима предвиђеним функцијама сигурности и функцијом аутоматске регулације, као што је регулација температуре у разводном воду и слично;

**6) уградња топлотних пумпи**

У оквиру ове мере предвиђена је уградња следећих топлотних пумпи: топлотна пумпа ваздух-ваздух; топлотна пумпа ваздух-вода, топлотна пумпа земља-вода (са хоризонталним колекторима или са геосондама) или топлотна пумпа вода-вода. При примени ове мере није обавезна замена постојећег котла или пећи. Топлотна пумпа мора да има минимални SCOP (сезонски коефицијент грејања) према извору топлотне енергије:

- Ваздух, више од 3,4;

- Земља, више од 4,0;

- Вода, више од 4,5;

**7) замене постојеће или уградња нове цевне мреже, грејних тела и пратећег прибора.**

Ова мера се састоји од замене/уградње: (i) електронски регулисаних циркулационих пумпи, (ii) изолације цевне мреже, (iii) грејних тела као што су радијатори, „fan-coil“апарати, цеви подног грејања и сл., (iv) система регулације и контролних уређаја (балансних вентила, разделника, регулатора протока) и, (v) уређаја за мерење топлоте, као што су калориметри.

Обавезна је уградња термостатских вентила на грејним телима. Овом мером може бити обухваћена фреонска инсталација „мулти-сплит“ система са директном експанзијом, ако се врши у комбинацији са мером из става 1, тачка 6) тј. уградњом топлотне пумпе ваздух-ваздух. Ова мера се може применити само заједно са неком од појединачних мера из става 1, тачка 4) или 5) или 6) из овог одељка или пакета који садржи наведене мере. Мера ће се суфинансирати са уделом до 50% бесповратних средстава, ако се примењује са неком од наведених појединачних мера или одговарајућим уделом у случају примене основног, стандардног или напредног пакета;

**8) уградња соларних колектора у инсталацију за централну припрему потрошне топле воде;**

**9) уградња соларних панела и пратеће инсталације за производњу електричне енергије за сопствене потребе, уградња двосмерног мерног уређаја за мерење предате и примљене електричне енергије и израда неопходне техничке документације и извештаја извођача радова на уградњи соларних панела и пратеће инсталације за производњу електричне енергије који су у складу са законом неопходни приликом прикључења на дистрибутивни систем. Снага соларних панела не може бити већа од одобрене снаге мерног места, која је наведена у рачуну за утрошену електричну енергију, а максимално до и једнако 10,8 kW;**

**Све наведене мере су примењиве за породичне куће, а за станове се могу применити само мере наведене под тачкама 1), 4), 6) и 7).**

**Мера под тачком 7) се не убраја у појединачне мере јер није предвиђена за самосталну примену.**

**II. КОРИСНИЦИ БЕСПОВРАТНИХ СРЕДСТАВА**

Крајњи корисници бесповратних средстава су домаћинства која станују у породичним кућама и становима (у даљем тексту: објекат).

**III. ВИСИНА БЕСПОВРАТНИХ СРЕДСТАВА**

Укупнa бесповратна средства које општина заједно са средствима Министарства додељује путем овог позива износе 5.000.000,00 динара.

Општина има право да повећа износ бесповратних средстава из става 1. овог одељка у складу са Уговором о суфинансирању програма енергетске санацијe закљученим са Министарством рударства и енергетике.

За сваку од мера енергетске санације ограничена су максимална укупна средства подстицаја, а крајњи корисник је дужан да обезбеди разлику до пуног износа укупне вредности појединачног пројекта.

Максимални удео бесповратних средстава за појединачне мере из одељка I. Јавног позива износи до 50% од укупне вредности пројекта.

Поред могућности пријаве за појединачну меру/мере грађани имају могућност пријаве за један од пакета мера са вишим уделом бесповратних средстава. Предвиђена су три пакета мера: Основни, Стандардни и Напредни.Смисао Основног пакета је додатни подстицај смањењу потрошње енергије за грејање. Применом Стандардног пакета додатно се подстиче смањење загађења ваздуха и емисије СО2, док се у Напредним пакету највиши удео бесповратних средстава даје за примену соларне енергије као обновљивог вида енергије. Максимални удео бесповратних средстава за пакете износи:

* Основни пакет обухвата примену најмање две мере из одељка I. тач. 1), 2) и 3) Јавног позива. За примену основног пакета мера предвиђено је одобравање бесповратних средстава крајњем кориснику до 55% од укупне вредности пројекта;
* Стандардни пакет чини Основни пакет коме је придодата мера 4) или мера 5) или мера 6) и/или 7) из одељка I. Јавног позива. За примену стандардног пакета мера предвиђено је одобравање бесповратних средстава крајњем кориснику до 60% од укупне вредности пројекта*;*
* Напредни пакет чини Стандардни пакет коме је придодата мера 8) и/или мера 9) из одељка I. Јавног позива. За примену напредног пакета мера предвиђено је одобравање бесповратних средстава крајњем кориснику до 65% од укупне вредности пројекта.

Максимални износи бесповратних средстава по мерама енергетске ефикасности и пакетима дати су у Табели 1. и Табели 2., одвојено за породичне куће и за станове:

**Табела 1.** - Максимални износи бесповратних средстава по мерама енергетске ефикасности и пакетима - **за породичне куће**

|  |  |  |  |  |  |
| --- | --- | --- | --- | --- | --- |
| МЕРЕ ЕНЕРГЕТСКЕ САНАЦИЈЕ из одељка I. Јавног позива | | МАКСИМАЛНИ ИЗНОСИ БЕСПОВРАТНИХ СРЕДСТАВА | | | |
| Појединачна мера (макс. 50%) | Основни пакет (макс. 55%) | Стандардни пакет (макс. 60%) | Напредни пакет (макс. 65%) |
| 1) | Замена спољних прозора и врата | 200.000 | 220.000 | 240.000 | 260.000 |
| 2) | Изолација фасаде | 300.000 | 330.000 | 360.000 | 390.000 |
| 3) | Изолација крова | 170.000 | 187.000 | 204.000 | 221.000 |
| 4) | Уградња котла на гас | 90.000 |  | 108.000 | 117.000 |
| 5) | Уградња котла на пелет | 130.000 |  | 156.000 | 169.000 |
| 6) | Уградња топлотне пумпе: |  | | | |
| a) Ваздух-ваздух | 150.000 |  | 180.000 | 195.000 |
| б) Ваздух-вода | 370.000 |  | 444.000 | 481.000 |
| в) Вода-вода | 400.000 |  | 480.000 | 520.000 |
| г) Земља-вода | 400.000 |  | 480.000 | 520.000 |
| 7)\* | Замена или уградња нове инсталације | 150.000 |  | 180.000 | 195.000 |
|  |
| 8) | Уградња соларних колектора за припрему ПТВ | 160.000 |  |  | 208.000 |
| 9) | Уградња соларних панела за електричну енергију | 420.000 |  |  | 546.000 |

Напомена:

\*Мера замена или уградња нове инсталације грејања не може бити примењена самостално већ искључиво уз неку од мера 4), 5) или 6), без обзира да ли се подноси пријава за појединачну меру/мере или пакет мера.

**Табела 2.** - Максимални износи бесповратних средстава по мерама енергетске ефикасности - **за станове**

|  |  |  |
| --- | --- | --- |
| МЕРЕ ЕНЕРГЕТСКЕ САНАЦИЈЕ из одељка I. Јавног позива | | МАКСИМАЛНИ ИЗНОСИ БЕСПОВРАТНИХ СРЕДСТАВА |
| 1) | Замена спољних прозора и врата | 180.000 |
| 4) | Уградња котла на гас | 90.000 |
| 6) | Уградња топлотне пумпе | |
| Ваздух-ваздух | 150.000 |
| Ваздух-вода | 370.000 |
| 7)\* | Замена или уградња нове инсталације | 90.000 |
|

Напомена:

\*Мера замена или уградња нове инсталације грејања не може бити примењена самостално већ искључиво уз неку од мера 4) или 6), када се подноси пријава за појединачну меру/мере.

Износ бесповратних средстава за појединачну меру или за меру укључену у пакет се израчунава на основу максималног удела бесповратних средстава (појединачна мера/мере 50%, основни пакет 55%, стандардни пакет 60% и напредни пакет 65%), али не може бити већи од наведених максималних износа тих средстава по мерама и пакетима енергетске ефикасности из Табеле 1. и Табеле 2.

**IV. УСЛОВИ ЗА ДОДЕЛУ БЕСПОВРАТНИХ СРЕДСТАВА ПОДСТИЦАЈА ЗА ЕНЕРГЕТСКУ САНАЦИЈУ СТАМБЕНИХ ОБЈЕКТА**

Област енергетске ефикасности у зградарству регулисана је Законом о планирању и изградњи и пратећим правилницима.

Крајњи корисник који станује у породичној кући има право да се пријави за једну појединачну меру из тач. 1)-6), 8) и 9) одељка I. Јавног позива, максимално две појединачне мере из тач. 1)-6) или за пакет мера из одељка III, став 5.

Крајњи корисник који станује у стану има право да се пријави за максимално две појединачне мере из тач. 1), 4) и 6) из одељка I. Јавног позива.

За меру из одељка I. тачкa 2) Јавног позива средства подстицаја за термичку изолацију неће се одобравати за појединачне етаже стамбених објеката. Уколико стамбени објекат има два или више власника, пријаву подноси један од власника уз писану сагласност осталих власника. Сутерени чији је фасадни зид обложен каменом или сличним материјалом не морају се термички изоловати.

Двојни објекти различитих власника као и објекти у низу третирају се као засебни објекти.

За меру из одељка I. тачка 1) Јавног позива средства ће се одобравати за замену комплетне дотрајале столарије са челичним или дрвеним профилима. Изузетно, за стамбене објекте са више етажа једног власника, средства се могу користити за замену столарије на једној или свим етажама с тим да замена столарије на свакој од етажа мора бити комплетна.

Средства се неће одобравати за набавку улазних врата стамбених објеката која нису у директној вези са грејаним простором.

За меру из одељка I. тачкa 4) Јавног позива, средства подстицаја се могу доделити искључиво ако постоји решења о одобрењу извођења радова или неки други акт којим надлежни орган одобрава извођење радова на унутрашњој гасној инсталацији до новог котла који се уграђује.

Неће се одобравати додела бесповратних средстава за замену постојећих грејача простора (котао и пећ) на биомасу (пелет, брикет и сечка) новим грејачем на исти енергент. Средства се неће одобравати за енергетску санацију пословног простора или било каквог другог нестамбеног простора.

У случају једностраног раскида тројног уговора са привредним субјектом и општином од стране крајњег корисника, крајњи корисник губи право поновног конкурисања за добијање бесповратних средстава у оквиру Пројекта ,,Чиста енергија и енергетска ефикасност за грађане Србије”, осим у случају када је уговор раскинут због одбијања захтева привредног субјекта да се повећа износ предрачуна из пријаве на Јавни позив или других околности које су довеле до раскида, а на које крајњи корисник није могао да утиче.

Крајњи корисник има право да поднесе само једну пријаву, при чему пријава може обухватити више појединачних објеката, на истој локацији и на истој катастарској парцели.

Крајњем кориснику се могу доделити највише два пута бесповратна средства у оквиру Пројекта „Чиста енергија и енергетска ефикасности за грађане у Србији“.

У случају смрти власника, односно подносиоца пријаве за доделу бесповратних средстава, право преузимања уговорних обавеза могу остварити законски наследници на основу оставинског решења.

Крајњи корисник је у обавези да достави податак о просечној годишњој потрошњи енергије одн. енергената у периоду пре извршене енергетске санације. Крајњи корисник је у обавези да доставља податке о просечној годишњој потрошњи енергије одн. енергената у периоду после извршене енергетске санације у току од најмање три године.

**V. УСЛОВИ ПРИЈАВЕ НА ЈАВНИ ПОЗИВ**

Право учешћа на Јавном позиву имају крајњи корисници који станују у објектима и испуњавају следеће услове:

1. да је објекат легално изграђен;
2. да је подносилац пријаве:
   1. власник објекта, или;
   2. корисник објекта са пријавом пребивалишта на адреси објекта и приложеном писаном сагласности власника објекта;
3. да се у објекту станује током целе године.

**VI. НЕПРИХВАТЉИВИ ТРОШКОВИ**

Неприхватљиви трошкови – Трошкови који неће бити финансирани овим јавним позивом су:

1. трошкови радова, набавка материјала и опрема који настану пре првог обиласка комисије за реализацију мера енергетске санације општине (у даљем тесту: Комисија);
2. трошкови који су у вези са набавком опреме: царински и административни трошкови;
3. трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл;
4. рефундација трошкова за већ набављену опрему и извршене услуге (плаћене или испоручене);
5. трошкови за набавку опреме коју крајњи корисник сам производи или услуге које извршава.

Други трошкове који нису у складу са мерама енергетске санације.

**VII. ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ ПОЗИВ**

**Пријава на јавни позив обавезно садржи:**

1. потписан и попуњен Пријавни образац за суфинансирање мера енергетске ефикасности (Прилог 1), са попуњеним подацима о мери/пакету за који се конкурише и о стању грађевинских (фасадних) елемената и грејног система објекта;
2. доказ о власништву:
   1. Извод из листа непокретности/ уговор о купопродаји/ уговор о поклону/ правноснажно оставинско решење или други одговарајући документ из кога се несумњиво може утврдити власник објекта,
   2. Уколико више лица имају право сусвојине на објекту, потребно је доставити изјаве сагласности свих сувласника објекта, приликом пријаве,
3. уколико пријаву подноси корисник објекта, неопходно је да достави пријаву пребивалишта на адреси објекта који пријављује и писану сагласност власника објекта;
4. доказ о легалности објекта:
   1. употребна дозвола, или
   2. решење о озакоњењу, или
   3. извод из листа непокретности из кога произилази да је објекат уписан у складу са прописима о изградњи или
   4. уверење одељења надлежног за имовинско-правне послове / извод из листа непокретности да је објекат изграђен пре доношења прописа о изградњи објекта
5. фотокопија личне карте или очитана лична карта подносиоца пријаве и свих физичких лица која живе на адреси објекта за који се подноси пријава. За малолетна лица доставити фотокопије здравствених књижица;
6. фотокопију рачуна за утрошену електричну енергију у претходном месецу, ради доказа да се у пријављеном стамбеном објекту станује током целе године (минимална потрошња не може бити мања од 100 kWh месечно);
7. За меру из одељка I. тачкa 4) Јавног позива решење о одобрењу извођења радова или неки други акт којим надлежни орган одобрава извођење радова на унутрашњој гасној инсталацији до новог котла који се уграђује;
8. За меру из одељка I. тачкa 4) Јавног позива уколико се врши замена постојећег котла, документ (гарантни лист, рачун, фотографија типске плочице на уређају или друго) који недвосмислено доказује на основу датума производње или уградње да је уграђен у периоду дужем од 15 година од дана објављивања овог Јавног позива;
9. предмер и предрачун/профактура за материјал и опрему са уградњом издата од привредног субјекта са листе директних корисника (привредних субјеката) коју је објавила Општина, издати након објављивања јавног позива,
10. атесте/извештаје који доказују испуњеност минималних услова енергетске ефикасности из одељка I.;

Напомена: Грађани нису у обавези да достављају документацију која је јавно доступна (нпр. Извод из листа непокретности).

**VIII. ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Конкурсна документација за Јавни позив може се преузети на интернет страници општине Љубовија или на писарници Општинске управе и садржи:

* комплетан текст Јавног позива.
* Прилог 1 – Пријавни образац

**IX. МЕСТО И РОК ДОСТАВЈЬАЊА ПРИЈАВА**

**Јавни позив ће трајати до утрошка средстава, а најдуже до 31.12.2024 године.**

Попуњени, потписани и одштампани пријавни образац и документација из одељка VII. Јавног позива достављају се у затвореној коверти са назнаком: „Пријава за доделу бесповратних средстава домаћинствима за суфинансирање мера енергетске санације породичних кућа и станова на територији општине Љубовија за 2024. годину - НЕ ОТВАРАТИ”. На полеђини коверте навести контакт податке подносиоца пријаве.

Пријаве доставити поштом на адресу – Општина Љубовија, ул Војводе Мишића 45, Комисија за реализацију мера енергетске санације, или лично на писарници у згради Општинске управе општине Љубовија.

**Јавни позив биће објављен дана 08.08.2024. године.**

**Подношење пријава започиње дана 19.08.2024. године.**

**Све пријаве које се поднесу пре 19.08.2024. године неће се узимати у разматрање.**

За све додатне информације и обавештења у вези Јавног позива можете се обратити на контакт телефон 015/561 или на e-mail: darko.vasic@ljubovija.rs.

**X. УТВРЂИВАЊЕ ИСПУЊЕНОСТИ УСЛОВА ЗА ДОДЕЛУ СРЕДСТАВА**

Комисија утврђује испуњеност услова за доделу бесповратних средстава на основу прегледа поднете документације из одељка VII. Јавног позива и теренског обиласка ради увида у стање објеката и проверу података у пријави на Јавни позив.

Бесповратна средства се додељују према критеријуму редоследа пријема пријава (узима се у обзир датум и време пријема пријаве) које у складу са ставом 1. овог одељка испуњавају услове Јавног позива.

У току поступка утврђивања испуњености услова Комисија можеод подносиоца пријаве, према потреби, затражити додатну документацију и информације.

# **XI. ОДОБРАВАЊЕ БЕСПОВРАТНИХ СРЕДСТАВА ЗА ФИНАНСИРАЊЕ ПРОЈЕКАТА ЕНЕРГЕТСКЕ САНАЦИЈЕ**

Комисија решењем утврђује испуњеност услова за доделу средстава и обавештава подносиоце пријава.

На решење из става 1. овог члана којим је утврђено да нису испуњени услови за доделу бесповратних средстава, подносилац пријаве има право приговора Комисији у року од осам дана од дана достављања решења.

Комисија је дужна да одлучи по приговорима из става 2. овог члана у року од 8 дана од дана пријема приговора.

У случају одбијања приговора из става 2. овог члана подносилац пријаве има право да поднесе приговор Општинском већу општине Љубовија у року од 8 дана од дана пријема одлуке по приговору из става 2. овог члана и о томе обавести ЈИП – Јединицу за имплементацију Пројекта „Чиста енергија и енергетска ефикасност за грађане у Србији“, образовану од стране Министарства рударства и енергетике.

Општинско веће је дужно да одлучи по приговорима из става 4. овог члана у року од 15 дана од дана пријема приговора.

Одлука Општинског већа је коначна.

Листа домаћинстава којима су решењем из става 1. овог члана одобрена средства за суфинансирање програма биће објављена на интернет страници општине Љубовија.

Општинско веће општине Љубовија доноси Одлуку о додели бесповратних средстава крајњим корисницима за спровођење мера енергетске санације, на основу чега се, заједно са директним корисником који ће изводити радове, закључују тројни уговори.

**XII. НАЧИН РЕАЛИЗАЦИЈЕ ДОДЕЉЕНИХ СРЕДСТАВА**

Комисија ће обезбедити активну комуникацију са ЈИП и одговарати на захтеве у смислу обезбеђивања примене стандарда Међународне банке за обнову и развој у испуњавању обавеза јединице локалне самоуправе (општине) дефинисаних у следећим документима:

1. „Правилник о раду на пројекту“;
2. „План ангажовања заинтересованих страна“;
3. „План преузимања обавеза из области животне средине и социјалних питања (ESCP)“;
4. „Оквир за управљање заштитом животне средине и социјалним утицајима пројекта (ESMF)“;
5. „Контролна листа плана за управљање животном средином и социјалним питањима (ESMP)“ и
6. „Жалбени механизам за Пројекат“.

Сва документа су доступна на интернет страници Министарства: (https://www.mre.gov.rs/tekst/2206/dokumenta.php).

Општина ће вршити пренос средстава искључиво привредним субјектима, а не домаћинствима, након што домаћинство уплати привредном субјекту целокупну своју обавезу и након завршетка реализације пројекта енергетске санације, односно након изведених радова на објекту.

Услов да се пренесу средства привредном субјекту из става 3. овог одељка је извештај Комисије о обиласку објекта након завршених радова који треба да утврди да ли су радови изведени како је предвиђено предмером и предрачуном који је домаћинство предало приликом пријаве на овај јавни позив.

Бр: 06-415/2024-02

У Љубовији, дана 02.08.2024. године

**ПРЕДСЕДНИК**

**ОПШТИНСКОГ ВЕЋА**

**Милан Јовановић с.р.**